b'\n_START_ARTICLE_\nBob Edwards\n_START_PARAGRAPH_\nBob Edwards (s. 15. toukokuuta 1947 Louisville, Kentucky) on yhdysvaltalainen radiotoimittaja, joka nyky\xc3\xa4\xc3\xa4n is\xc3\xa4nn\xc3\xb6i ohjelmaa The Bob Edwards Show XM Satellite Radiossa._NEWLINE_Uransa alkuvaiheessa Edwards ty\xc3\xb6skenteli uutistoimittajana WHEL-asemalla New Albanyss\xc3\xa4, jonka j\xc3\xa4lkeen h\xc3\xa4n siirtyi lyhyeksi aikaa Yhdysvaltain puolustusvoimien radio- ja televisioverkkoon Koreaan. Vuonna 1974 Edwards siirtyi NPR:lle ja my\xc3\xb6hemmin samana vuonna h\xc3\xa4nest\xc3\xa4 tuli Susan Stambergin juontajapari All Things Considered -uutisohjelmaan. Vuonna 1979 Edwardsia pyydettiin juuri alkaneen Morning Edition -ohjelman tilap\xc3\xa4iseksi is\xc3\xa4nn\xc3\xa4ksi. H\xc3\xa4nen oli tarkoitus toimia juontajana ainoastaan 30 p\xc3\xa4iv\xc3\xa4n ajan, mutta loppujen lopulta h\xc3\xa4n hoiti teht\xc3\xa4v\xc3\xa4\xc3\xa4 l\xc3\xa4hes 25 vuotta. Edwards syrj\xc3\xa4ytettiin ohjelman is\xc3\xa4nt\xc3\xa4n\xc3\xa4 kev\xc3\xa4\xc3\xa4ll\xc3\xa4 2004, mik\xc3\xa4 her\xc3\xa4tti syyt\xc3\xb6ksi\xc3\xa4 ik\xc3\xa4rasismista. My\xc3\xb6hemmin samana vuonna h\xc3\xa4n siirtyi XM Satellite Radioon._NEWLINE_Bob Edwards nimettiin Radio Hall of Fameen vuonna 2004. Peabody-palkinnon h\xc3\xa4n sai vuonna 1999.'